b'\n_START_ARTICLE_\nVesiosuuskunta\n_START_PARAGRAPH_\nVesiosuuskunta on haja-asutusalueella alueen asukkaiden omistama ja hallinnoima osuuskuntamuotoinen vesihuoltolaitos. _NEWLINE_Vesiosuuskuntien syntyyn on Suomessa johtanut tarve saada talousvett\xc3\xa4 ja tehostaa j\xc3\xa4tevesien k\xc3\xa4sittely\xc3\xa4 alueilla, joilla kuntien voimavarat eiv\xc3\xa4t ole riitt\xc3\xa4neet vesi- ja viem\xc3\xa4riverkoston laajentamiseen. Vesiosuuskuntia on Suomessa noin 1500. Suurin osa niist\xc3\xa4 on perustettu kaupunkien l\xc3\xa4heiselle maaseudulle. Suomen ensimm\xc3\xa4inen vesiosuuskunta rekister\xc3\xb6itiin Tampereen Pispalaan vuonna 1907. Vesiosuuskuntien kautta myyd\xc3\xa4\xc3\xa4n Suomessa noin 10\xc2\xa0% talousvedest\xc3\xa4._NEWLINE_Vesiosuuskunta on yhdyskunnan vesihuollosta huolehtiva vesihuoltolaitos, kun siin\xc3\xa4 on liittyneen\xc3\xa4 50 asukasta tai sen vuorokaudessa kuluttama vesim\xc3\xa4\xc3\xa4r\xc3\xa4 tai tuottama j\xc3\xa4tevesim\xc3\xa4\xc3\xa4r\xc3\xa4 on v\xc3\xa4hint\xc3\xa4\xc3\xa4n 10 m\xc2\xb3. T\xc3\xa4t\xc3\xa4 pienemm\xc3\xa4t vesiosuuskunnat eiv\xc3\xa4t ole lain tarkoittamia vesihuoltolaitoksia._NEWLINE_Vesiosuuskunnan omistavat ja sit\xc3\xa4 hallitsevat vesiosuuskunnan j\xc3\xa4senet. Vesiosuuskuntatoiminta on j\xc3\xa4senille peruspalveluja tuottavaa toimintaa, jota s\xc3\xa4\xc3\xa4telev\xc3\xa4t useat lait ja asetukset. Vesilaitoksen asianmukainen hoito vaatii usein ammattimaisuutta, ja vesiosuuskunta harjoittaakin usein liiketaloudellista toimintaa._NEWLINE_Vesiosuuskunnan hallituksella ja toimihenkil\xc3\xb6ill\xc3\xa4 on vastuu verkoston rakentamisesta, laatuvaatimukset t\xc3\xa4ytt\xc3\xa4v\xc3\xa4n talousveden toimittamisesta, asianmukaisesta j\xc3\xa4tevesien johtamisesta ja k\xc3\xa4sittelyst\xc3\xa4 sek\xc3\xa4 laitoksen taloudellisesta toiminnasta.\n_START_SECTION_\nLiittymispakko\n_START_PARAGRAPH_\nVesiosuuskunnat poikkeavat muista osuuskunnista siten, ett\xc3\xa4 vesiosuuskuntaan liittyminen voi olla pakollista. T\xc3\xa4m\xc3\xa4 tarkoittaa velvollisuutta ostaa j\xc3\xa4teveden k\xc3\xa4sittely vesiosuuskunnalta. Osuustoiminnan keskeisiin yleisiin periaatteisiin kuitenkin kuuluu, ett\xc3\xa4 osuuskunnan j\xc3\xa4senyys on vapaaehtoinen._NEWLINE_Vesiosuuskuntia onkin kritisoitu pakkoliittymisist\xc3\xa4. Asiasta on k\xc3\xa4yty my\xc3\xb6s oikeutta. Riidat on oikeudenk\xc3\xa4ynneiss\xc3\xa4 useimmiten tuomittu osuuskuntien ja kuntien hyv\xc3\xa4ksi pakkoliittymisest\xc3\xa4 valittaneita asukkaita vastaan.'